北固山
作者：翟汝文
朝代：宋

paragraphs: 山形鬰長虬，掉尾趨平川。
迴峰聳贔屭，廣殿凌雲巓。
登臨望八極，天蓋垂空元。
鴻濛一氣亂，鬼物半塗顛。
天風河漢響，戶牖斗柄懸。
黄圖昔散漫，赤伏竟沮遷。
凄涼霸氣歇，徙倚平臺騫。
山川宛如昔，獨爲騷人妍。
江聲戰九地，幽憤爲誰湔。
晴雷殷列缺，電火搜蜿蜒。
矞皇故代物，猛熾隨飛煙。
僧繇六花佛，生面行差肩。
銖衣類帝網，肉髻浮青蓮。
巍峨開元帝，玉座猶高懸。
奮迅陸子畫，青{犭兕}戲芝田。
蕭梁遺巨鑊，仿佛像姦鐫。
贊皇藝兩柏，鬰屈蛟龍纏。
空焚蕩灰劫，涕視悲人天。
鏗鏗斧斤初，千柱欻修椽。
蒼頭封草樹，佳氣封雲泉。
孤標危塔湧，迥佛層陰堅。
溟翻塔影倒，天轉磨蟻旋。
咨嗟一彈指，悲悟三生緣。
有生甚脆弱，膏火消煩煎。
喟彼昔夸奪，修羅搆戈鋋。
吾將聲洪鐘，須彌叫金仙。